Akademia – Aansoeke vir LLB stroom in - Solidariteit WêreldSolidariteit Wêreld
Tuis › Nuuskantoor › Akademia – Aansoeke vir LLB stroom in
Akademia – Aansoeke vir LLB stroom in
Warm nuus – Die Afrikaanse hoëronderwysinstelling, Akademia, het die week bekendgemaak dat hy vanaf 2020 sy reeds bestaande BCom-graadaanbod gaan aanvul met 'n Baccalaureus Legum (LLB).
Die opwindende nuus is skaars 'n week oud en aansoeke van voornemende studente wat volgende jaar dié studierigting wil aanpak, is besig om in te stroom. Sedert Akademia Maandag die aankondiging gemaak het, is reeds meer as 60 aansoeke ontvang.
Akademia se akkreditasie van hierdie kwalifikasie is 'n reuse-mylpaal vir die instelling, juis omdat dit deel vorm van die instelling se toekomsplanne om sy aanbod na selfs nog meer studierigtings uit te brei.
Dit is geen geheim nie dat Akademia al hoe meer navrae kry oor studierigtings wat daar aangebied word. Dit is veral omdat voornemende studente en ook ouers bekommerd is oor die stand van Afrikaans as aanbiedingstaal by universiteite reg oor Suid-Afrika en natuurlik ook danksy die uitsonderlike hoë standaarde wat Akademia handhaaf.
Volgens René de Klerk, programkoördineerder van die BCom-program (Ekonomie en Regte) by Akademia, word Akademia se regstudente uitnemend toegerus omdat hierdie regspraktisyns hul kliënte in Afrikaans sal kan adviseer en bystaan, maar steeds in staat sal wees om in Engels te praktiseer.
Dit is ook om dié rede dat dié kwalifikasie hom van ander instellings se kwalifikasies onderskei omdat Akademia hierdie kursus, en al die ander studierigtings wat daar aangebied word, in Afrikaans aanbied.
'n LLB-kwalifikasie is in die moderne tyd waarin ons leef steeds relevant. Hierdie kwalifikasie berei studente voor vir toegang tot die regspraktyk en berei jongmense ook voor vir 'n verskeidenheid van beroepe wat regskennis vereis.
Moontlike werksomgewings wat met die reg verband hou
Die howe (bv. die konstitusionele hof, die appèlhof, hooggeregshof, arbeidshowe ens.)
Die departement van justisie
Regsafdelings van bankinstellings, versekeringmaatskappye ens.
Ander regeringsdepartemente as regsbeamptes of regsadviseurs
Openbare en private ondernemings as regsadviseurs
Waarom sal iemand regte wil studeer?
Daar is baie redes waarom mense regte wil studeer. Dit is steeds 'n beroep met 'n goeie inkomstepotensiaal, mits jy jouself uitstekend van jou taak kwyt en bereid is om hard te werk. Dit is ook 'n beroep waar jy vaardighede kan aanleer wat 'n daadwerklike verskil in die wêreld kan maak. Regspraktisyns kan die wet gebruik om toegang tot geregtigheid vir gemarginaliseerde gemeenskappe te verseker. Terselfdertyd beskik hulle oor die kennis en vaardighede om 'n impak op gespesialiseerde handelsgebiede te maak. Die beroepsveld speel ook 'n rol in mense se persoonlike lewens deur te verseker dat hul persoonlike regsdokumente in orde is. Regslui dra ook by tot die akademiese kennis oor hoe die reg ontwikkel, beoefen en geïmplementeer word en hoe toegang daartoe verkry word.
Akademia se LLB-graad is daarop gerig om bekwame, vaardige en dinamiese regsgraduandi op te lewer. Daarom het Akademia dosente wat toegerus is om studente op te lei dat hulle deeglike kennis en begrip van toepaslike regsbeginsels sal hê.
Liana Venter, registrateur by Akademia, verduidelik dat die kurrikulum wyer as net suiwer regsvakke strek: "Die kurrikulum is so saamgestel dat dit ook in die daadwerklike behoefte aan dissipline-gebaseerde nieregsmodules voorsien. Hierdie modules sluit onder meer die sosiale, ekonomiese en politieke werklikhede waarbinne die reg funksioneer in."
Aansoeke vir studie in 2020 het reeds geopen. Vir meer inligting oor hierdie graad en Akademia se onderrigleermodel, besoek www.akademia.ac.za of stuur 'n e-pos na navrae@akademia.ac.za, of kontak 0861 222 888. Solidariteit-lede kry 20%-afslag. Die afslag geld ook vir lede se afhanklike kinders. Om 'n lid van Solidariteit te word, SMS die woord "LID" na 34802.